“ธปท.” จับมือ “แบงก์กัมพูชา” เปิดตัวบริการชำระเงินข้ามประเทศผ่าน QR Code เริ่มใช้วันนี้!
“ธนาคารแห่งประเทศไทย” จับมือ “ธนาคารกลางกัมพูชา” เปิดตัวบริการชำระค่าสินค้าและบริการข้ามประเทศผ่าน QR Code เริ่มใช้วันนี้!
“ธนาคารแห่งประเทศไทย” จับมือ “ธนาคารกลางกัมพูชา” เปิดตัวบริการชำระค่าสินค้าและบริการข้ามประเทศผ่าน QR Code เริ่มใช้วันนี้!
18 ก.พ. 2563

นายวิรไท สันติประภพ ผู้ว่าการธนาคารแห่งประเทศไทย (ธปท.) และ ฯพณฯ เจีย จันโต (H.E. Chea Chanto) ผู้ว่าการธนาคารกลางกัมพูชา (National Bank of Cambodia: NBC) ร่วมเป็นประธานในงานเปิดตัวบริการชำระเงินผ่าน QR Payment ข้ามประเทศ
โดยธนาคารไทยพาณิชย์ (SCB) และธนาคารพาณิชย์ในประเทศกัมพูชาที่ได้รับอนุญาตให้ทำหน้าที่เป็นธนาคารผู้ให้บริการ (sponsoring bank) ได้แก่ Acleda Bank, Cambodia Commercial Bank (CCB) และ Foreign Trade Bank of Cambodia (FTB) ได้ร่วมกันพัฒนาบริการชำระเงินด้วย Interoperable QR Code ซึ่งสอดคล้องตามมาตรฐานสากลและรองรับการชำระเงินรายย่อยระหว่างลูกค้าและร้านค้าของทั้ง 2 ประเทศ
ทั้งนี้ บริการดังกล่าว จะเริ่มให้บริการกับนักท่องเที่ยวกัมพูชาที่เดินทางมาประเทศไทยสามารถใช้ mobile banking application ของธนาคารกัมพูชาที่ร่วมให้บริการสแกน Thai QR Code ที่ร้านค้าในประเทศไทยได้ตั้งแต่วันที่ 18 กุมภาพันธ์ 2563 เป็นต้นไป และในทางกลับกัน นักท่องเที่ยวไทยจะสามารถใช้ mobile banking application ของธนาคารไทยที่ร่วมให้บริการสแกน QR Code ของกัมพูชาเพื่อชำระค่าสินค้าและบริการที่ร้านค้าในประเทศกัมพูชาได้ในไตรมาส 3 ปี 2563 เป็นต้นไป
นายวิรไท กล่าวว่า ธปท. และธนาคารกลางกัมพูชา ตระหนักถึงความสำคัญของการนำเทคโนโลยีต่าง ๆ มาพัฒนาบริการทางการเงินเพื่อพัฒนาประสิทธิภาพ ตอบสนองความต้องการ และเข้าถึงผู้ใช้บริการที่เป็นประชาชน ธุรกิจ และหน่วยงานภาครัฐ โดยวางบทบาทสำคัญในการสนับสนุนและผลักดันการพัฒนาร่วมกับภาคเอกชน โดยเฉพาะการสร้างโครงสร้างพื้นฐานทางการเงินที่เชื่อมโยงกัน (interoperable infrastructure) มีมาตรฐานสากล และสามารถต่อยอดบริการที่หลากหลายในอนาคต เช่น การพัฒนา interoperable QR payment เพื่อให้เกิดนวัตกรรมทางการเงินที่ช่วยอำนวยความสะดวก ลดต้นทุน สร้างประสบการณ์ที่ดีในการใช้งาน และครอบคลุมทั้งบริการภายในประเทศและบริการระหว่างประเทศ
โดยในเดือนก.พ.นี้ ผู้ว่าการ ธปท. และผู้ว่าการธนาคารกลางกัมพูชา ได้ลงนามในบันทึกความเข้าใจว่าด้วยความร่วมมือด้านการชำระเงินและเทคโนโลยีทางการเงิน เพื่อสนับสนุนการพัฒนาเทคโนโลยีทางการเงินและการชำระเงิน ตลอดจนส่งเสริมการชำระเงินภายในประเทศและการเชื่อมโยงบริการทางการเงินระหว่างประเทศให้มีประสิทธิภาพ และสนับสนุนการใช้เงินสกุลท้องถิ่น
ผู้ว่าการ ธปท. กล่าวว่า การพัฒนาโครงสร้างพื้นฐานที่สามารถเชื่อมโยงระบบการชำระเงินระหว่างกัมพูชากับไทย จะช่วยอำนวยความสะดวกให้ผู้ใช้บริการสามารถใช้ mobile banking application ของตนในการใช้จ่ายผ่าน QR code ที่ร้านค้าในอีกประเทศ ซึ่งจะช่วยเพิ่มประสิทธิภาพการชำระเงินระหว่างประเทศ และช่วยส่งเสริมการชำระเงินแบบดิจิทัลของประชาชนทั้งสองประเทศ ซึ่งนวัตกรรมนี้สามารถต่อยอดขยายไปสู่บริการโอนเงินระหว่างประเทศอาเซียนในระยะต่อไป
ด้าน ฯพณฯ เจีย จันโต ผู้ว่าการธนาคารกลางกัมพูชา กล่าวว่า วันนี้เป็นวันสำคัญที่นวัตกรรมด้านบริการชำระเงินผ่าน QR Code ระหว่างกัมพูชาและไทยจะเกิดขึ้นจริง และเชื่อว่าโครงการดังกล่าวจะส่งเสริมการใช้เงินสกุลท้องถิ่นสำหรับการชำระเงินรายย่อยและการค้าระหว่างประเทศ ซึ่งจะส่งผลให้เศรษฐกิจเติบโตขึ้นจากการลดต้นทุนการชำระเงินและความเสี่ยงจากการใช้เงินสด
โดยทั้ง 2 ธนาคารกลางเชื่อมั่นว่า การเชื่อมโยงระบบการชำระเงินในครั้งนี้ จะช่วยส่งเสริมการค้าและการท่องเที่ยวระหว่างสองประเทศ และจะเป็นก้าวสำคัญในการสนับสนุนการเข้าถึงบริการการชำระเงินของประชาชนอีกด้วย